Klaus Hækkerup (S), 2001-03-23:
Jeg har også ligesom finansministeren bemærket, at forespørgslen fremmer det postulat, at antallet af statslige arbejdspladser i hovedstadsområdet er steget kraftigt.
Jeg vil sige, at når man læser den regionalpolitiske redegørelse og ser på side 46, så fremgår det meget klart, at det ikke er tilfældet.
Men jeg vil da opfordre forespørgeren til at søge afklaret, hvad han egentlig mener med statslige arbejdspladser, inden vi skal have den regionalpolitiske debat.
Så vil jeg godt om udflytningen af statslige arbejdspladser sige, at vi i Socialdemokratiet er af den opfattelse, at placeringen af statslige arbejdspladser skal bidrage til en mere ligelig udvikling i Danmark, så alle landsdele får del i og glæde af de udviklingsmuligheder, der følger af disse arbejdspladser.
Forsvaret er nævnt.
Lad mig bare understrege, at vi jo allerede har tyndet ud ved det første og meget tidlige forsvarsforlig, hvor det var Holmen, og med det sidste forsvarsforlig er der yderligere forsvundet ganske mange arbejdspladser fra hovedstadsområdet.
Så vil jeg godt sige - det er jeg også glad for, at forespørgeren understregede - at der selvfølgelig skal være rimelighed i, hvad man udflytter.
Der skal være omtanke.
Ikke hvad som helst skal udflyttes.
Det er klart, at Slots- og Ejendomsstyrelsen må være, hvor der er slotte og ejendomme at administrere, og det ville være tåbeligt at flytte den langt væk.
Men når det er sagt, så er det klart, at mulighederne skal undersøges.
Det er selvfølgelig altid lettere at etablere nye arbejdspladser.
Det er meget vanskeligere at flytte eksisterende arbejdspladser.
Forespørgeren var inde på det.
Lad mig bare nævne de problemer, der er med at få den kvalificerede arbejdskraft til at flytte med.
Det kan jo gøre, at man i givet fald må tale om en gradvis udflytning.
Dernæst vil jeg godt fremhæve to ting til i denne her debat.
udflytning til regioner.
Det skal ikke modsvares af en centralisering i regionerne.
De områder i Danmark, der er ramt af stor arbejdsløshed, lav indkomstudvikling og faldende befolkningstal, er de områder, der skal støttes, og det er ikke centerområderne i regionerne.
Det er nogle randområder.
Det drejer sig først og fremmest om Lolland-Falster.
Det drejer sig om Langeland og Ærø.
rundtomkring og selvfølgelig også om Bornholm.
På Bornholm er der iværksat særlige foranstaltninger, men det kan vi vende tilbage til.
Men det er de områder, vi skal overveje.
Det er de områder, der skal tilgodeses.
Det er ikke de regionscentre, der i forvejen opnår en ganske betydelig vækst.
Det andet, jeg godt vil fremhæve, er, at måske er denne her debat lidt forældet. Måske er forespørgslen en anelse altmodisch. For hvad er det, fremtiden byder os?
Den byder os arbejdspladser, der kan decentraliseres via adgang til Internettet, så man ude i provinsen kan skaffe bopæl og arbejdspladser, der samtidig kan betjene f.eks. centralt beliggende institutioner, styrelser og direktorater.
Jeg synes, at et meget, meget større perspektiv end det, der lægges op til i forslaget til vedtagelse, havde været, hvis vi havde opfordret regeringen til at iværksætte en række forsøg med fjernarbejdspladser inden for de statslige styrelser og direktorater.
Det er dér, jeg synes, jeg kan se fremtidsperspektivet.
Det er dér, jeg synes, jeg kan se mulighederne.
Lad mig slutte af med at slå fast, hvad Socialdemokratiet ønsker: For det første, at der ved etablering af nye og nedlæggelse af eksisterende statslige arbejdspladser tages hensyn til de områder af landet, der er præget af faldende befolkningstal, høj arbejdsløshed og lav indkomstudvikling, altså de hårdest ramte udkantområder.
For det andet, at det undersøges, hvad de økonomiske, borgerbetjeningsmæssige og ikke mindst medarbejdermæssige forhold vil være ved en udflytning, så vi her i Folketinget fremover får et meget bedre beslutningsgrundlag. For det tredje, at det inddrages i overvejelserne, hvorledes den nye informationsteknologi kan anvendes til sikring af en mere afbalanceret udvikling i hele landet - altså hvorledes fjernarbejdspladser konstruktivt kan inddrages i den regionale udvikling, så vi i stedet for at udflytte arbejdspladserne skaber arbejdspladserne decentralt.